Etsintäkuulutettu Pekka Seppänen jäi kiinni Joensuussa Salpakankaankadulla lauantaina aamupäivällä. Poliisi otti hänet kiinni toisen ulkopuolisen henkilön kuljettamasta autosta.

Rikoskomisario Kari Juntusen mukaan Seppänen ei ollut pakottanut kuljettajaa ajamaan autoa. Kiinniotto sujui rauhallisesti.

Poliisin mukaan Seppänen jäi kiinni osin yleisövihjeiden ja osin poliisin omien tutkintamenetelmien johdosta.

Poliisi ei halua paljastaa tutkintamenetelmiään tarkemmin, ettei se anna etumatkaa jatkossa etsittäville henkilöille.

Pasi Peiponen / Yle

Poliisin mukaan Pekka Seppästä ei epäillä tässä vaiheessa mistään rikoksesta, vaikka hän ei ilmoittautunut suorittamaan vankeusrangaistusta. Seppästä ei ole tarvetta kuulustella. Hänet passitetaan tämän päivän aikana Joensuussa sijaitsevaan Pyhäselän vankilaan suorittamaan rangaistusta.

Poliisi haluaa kiittää yleisöä kaikista runsaista vihjeistä ja havainnoista.

Pohjois-Karjalan käräjäoikeus tuomitsi Seppäsen tiistaina 14,5 vuodeksi vankeuteen kahdesta taposta ja kolmesta tapon yrityksestä, alkoholirikoksesta, parituksesta, törkeästä kuolemantuottamuksesta ja pahoinpitelystä.